runetrust/blame-folketinget-dk huggingface dataset:
Lars Boje Mathiesen (UFG), 2023-11-21:
Enhedslisten går meget op i, at der skal være lige muligheder for borgere, ligegyldig hvilken indtægt de har og hvorhenne i landet de bor.
Jeg synes sådan set, det er en flot vision og en smuk tanke.
Hvorfor er det så, at Enhedslisten ikke går ind for at ligestille de frie skoler med de offentlige skoler, således at folk de steder, hvor der ikke er offentlige tilbud, har lige muligheder for at vælge?
Anne Hegelund (EL), 2023-11-21:
Jeg tænker ikke, at det er lige muligheder, hvis man får lige mange skattekroner, og at så er der det ene sted nogle forældre, der har råd til at spytte penge oveni.
Så ender det jo med, at det ene tilbud har mulighed for f.eks. at have meget bedre normeringer end det andet tilbud.
Lars Boje Mathiesen (UFG), 2023-11-21:
Lige præcis.
Det handler om det enkelte barn og den enkelte voksen.
Hvorfor ligestiller man så fra Enhedslistens side ikke taksterne for det private med det offentlige, således at der ikke er nogen forskel på, om man vælger det ene tilbud eller det andet tilbud?
Så får man lige muligheder.
Anne Hegelund (EL), 2023-11-21:
Det handler om en balance mellem frihed og lighed.
Det handler om, at ens børn, selv hvis ikke man har råd til at betale for privatskole eller privat daginstitution, skal have lige så gode muligheder for at få en god oplevelse med at gå i vuggestue, børnehave eller folkeskole.
Hvis der nu er nogen, der driver en privat daginstitution med henblik på at kunne trække profit ud, vil der jo blive færre private daginstitutioner af at lukke det her hul i lovgivningen, så vi kunne jo starte der.
Og jeg tænker, at hvis du har ret i, og at der slet ikke er nogen, der har de interesser eller kunne finde på at gøre det, så er det jo heller ikke noget problem at lave om på den lovgivning.
Anni Matthiesen (V), 2023-11-21:
For de mennesker, der passer de børn i de institutioner, har jo også brug for at få en løn, så de rent ud sagt kan købe mad og for den sags skyld betale husleje.
Anne Hegelund (EL), 2023-11-21:
I Enhedslisten går vi selvfølgelig meget ind for, at man skal have en ordentlig løn som pædagog.
Jeg har selv været aktiv i ligelønsbevægelsen omkring at sørge for at få gjort op med tjenestemandsreformens lønhierarki, der holder de fag, hvor der har været flest kvinder, og hvor man arbejder med mennesker, nede på en alt, alt for lav løn, og det skal vi have gjort op med.
Men det er jo ikke det, jeg taler om nu, altså at man ikke skal have en ordentlig løn for at gå på arbejde.
Jeg taler om, at man ikke skal kunne trække skattekroner, der skulle være gået til minimumsnormeringer, ud til profit.
Anni Matthiesen (V), 2023-11-21:
Det provokerer mig lidt, at Enhedslistens ordfører nu begynder at tale om profit.
Jeg kunne egentlig godt tænke mig at spørge, om ikke Enhedslisten synes, at man som pædagog eller i det hele taget ansat i en offentlig daginstitution skal have lov til at få en løn for det arbejde, man udfører.
Anne Hegelund (EL), 2023-11-21:
I Enhedslisten går vi selvfølgelig ind for, at man skal have en ordentlig løn, lige meget om man arbejder i det private eller i det offentlige.
Men det her hul til at trække profit ud findes f.eks. ikke på skoleområdet.
Kim Edberg Andersen (NB), 2023-11-21:
Tak for det.
Jeg kan godt forstå, at det er en svær debat for Enhedslisten, hvor man som udgangspunkt har tanken om, at staten ved bedre end mennesker, og så får man viklet sig ud i sådan nogle taler, som ordføreren var ude i.
Man kan lave taxameteret om, sådan at det bliver 100 pct., for der er jo ikke nogen krav om, at man smider 1.000 kr. oveni for at gå på en privatskole.
Det er der ikke noget krav om, men det er en mulighed – det er rigtigt.
Det er også en mulighed, at kommunerne kunne lade være med at grønthøste det offentlige område i årevis og flytte penge fra det ene område til det andet og på den måde komme frem til en situation som den, vi kunne se i fjernsynet, nemlig hvor dårlige de offentlige tilbud var, og så indføre minimumsnormeringer.
Det kunne man også bare lade være med.
Det er det, Enhedslisten kalder det, at de private firmaer tager profit ud.
I systemet flytter man det bare til noget andet, og så køber man en god skulptur af sig selv eller kalder en plads for Palæstinas Plads og bruger penge på det.
Men det er ikke anderledes, det er fuldstændig det samme.
Diskussionen her i dag skal jo være, om man skal have minimumsnormering i et privat tilbud, hvor forældrene kan tage deres børn ud.
Hvorfor skal der være minimumsnormeringer, hvis forældrene er tilfredse?
Lotte Rod (RV), 2023-11-21:
Jamen begge dele kan jo godt være rigtige på en gang.
Altså, hvis man kigger ud i de kommunale budgetter, kan man se, at kommunerne lige nu er så pressede, at de sparer på skolerne, og at de sparer på vores daginstitutioner, selv om alle de kommunalpolitikere, jeg kender, brænder for at give vores børn det bedste.
Samtidig mener jeg da, at vi herindefra har et ansvar for at sætte fri, og vi skal jo sætte meget mere fri, end vi har gjort i de velfærdsforsøg, der er.
Anne Hegelund (EL), 2023-11-21:
Jeg synes faktisk, at ordføreren har fat i et af problemerne her.
Nu kommer jeg selv direkte fra et job som socialrådgiver i kommunen, i socialforvaltningen, så jeg er helt enig i, at det er en rigtig dårlig idé at grønthøstebespare og tro, at man hele tiden kan effektivisere inden for velfærd og gøre det bedre for færre penge.
Det er jeg helt enig i er et kæmpeproblem.
Men det handler jo netop om, at man i alt for mange år har tænkt, at man kunne køre det offentlige og de kommunale institutioner, som om det var er virksomhed, hvor det handler om at tjene penge, i stedet for at det handler om at sørge for, at vi f.eks. kan give børn en rigtig god hverdag i vuggestue og børnehave.
Lars Boje Mathiesen (UFG), 2023-11-21:
Så synes jeg heller ikke, man skal bruge argumentet om, at kommunerne ikke har råd.
Så skal man bruge argumentet om, at der enten fra kommunernes side eller fra statens side er blevet pålagt så mange rigide regler, at pædagogerne nu bruger væsentlig mindre tid sammen med børnene, hvilket så gør, at man inden for den ramme, der er, har problemer med at finde penge til den normering, man faktisk synes man skal have i forhold til børnene.
Men at sige, at kommunerne ikke har penge, og at det er fuldstændig umuligt for dem at finde de her 2,1 mia. kr. ud af deres budget på 304 mia. kr., er jo ikke et holdbart argument, når man kan se, at man har valgt at justere på, hvor lang tid pædagogerne er sammen med børnene.
Lotte Rod (RV), 2023-11-21:
Ja, det gør jeg, og derfor ønsker jeg jo, at vi skal gøre begge dele.
Folketinget skal jo både tage ansvar for at lave en ny generationskontrakt og rent faktisk prioritere de penge, der skal til, for at vi kan få de pædagoger, vi gerne vil have, samtidig med at vi skal uddanne de medhjælpere, der er i institutionerne, til at blive pædagoger, og samtidig med at vi skal fjerne bureaukrati og skemaer, som tager tiden fra pædagogerne, væk fra børnene.
Så vi skal gøre det hele.
Lars Boje Mathiesen (UFG), 2023-11-21:
Anerkender den radikale ordfører, at pædagoger i dag bruger væsentlig mindre tid sammen med børnene, end hvad de gjorde for 20-25 år siden, at vi er gået fra, at de brugte lige omkring 70 pct. af tiden på det, til, at man bare inden for de seneste 5, 6, 7, 8 år har set, at tallet er faldet endnu mere, så vi er nede på lidt over 50 pct., og at man, hvis man hævede det fra de 51-52 pct. af tiden, hvor de er sammen med ungerne, til 56 pct., så faktisk havde fundet, hvad der svarer til timerne i de her minimumsnormeringer?
Altså, anerkender ordføreren reelt set det regnskab, de fakta og de data, som man får ind om det?
Anne Hegelund (EL), 2023-11-21:
Jeg tænker, at der er mange eksempler både fra socialområdet, fra plejesektoren og fra mange andre steder, hvor det i hvert fald ikke går særlig hurtigt med at få fundet en løsning, fordi man ligesom har bundet sig til en aftale for ret lang tid.
Men jeg synes bare helt generelt, at det her med at tale om kunder i butikken inden for velfærd ikke er den måde, vi skal se på det på.
Det er vores prioritet.
Jeg synes, det var helt fint, hvis vi samtidig også kunne sige, at hvis man havde børn i private daginstitutioner, kunne de da også have minimumsnormeringer, men det skal i hvert fald ikke være på en måde, hvor penge, der kunne være gået til, at flest mulige børn i Danmark kunne få en ordentlig hverdag, ender i lommen på en direktør for et privat dagtilbud.
Jacob Mark (SF), 2023-11-21:
Jeg blev bare lidt nysgerrig og vil høre ordføreren, om ordføreren egentlig mener, at der nødvendigvis er den automatik, at forældre bare trækker deres børn ud, hvis tilbuddet ikke er godt.
Er der den automatik, at børn trækker deres forældre ud fra plejehjemmet, hvis det ikke er godt, eller er der i det her land historiske eksempler på, at der faktisk er private forretninger inden for velfærden, som ikke har fungeret godt, og hvor man bare har ladet stå til?
Anne Hegelund (EL), 2023-11-21:
Vi vil ikke være med til, at der skal gå penge fra de offentlige daginstitutioner, som er vores fælles daginstitutioner, og som er for alle, også dem, der ikke har råd til private daginstitutioner, over i private daginstitutioner, hvor de så ender i lommen på en direktør, fordi man har mulighed for at trække penge ud.
Kim Edberg Andersen (NB), 2023-11-21:
Jeg er bare ked af, at Enhedslisten er så forvirret, i forhold til hvordan man driver en virksomhed, for virkeligheden er jo, at man driver en virksomhed, hvis der er kunder i butikken, og at hvis ikke du leverer en ordentlig vare, er der ingen kunder i butikken.
Det har man jo lige nøjagtig frataget alle de mennesker, der er afhængige af offentlige børneordninger, for de har ikke andre valgmuligheder.
Men hvis du er en privat børnepasning og ikke gør det ordentligt, tager mor og far dig ud, og det er der, hvor markedet bliver så smukt, at det virker.
Hvis du så på samme tid kan lave en super kundepleje og samtidig tjene penge på det, giver det jo ingen mening.
Så hvorfor er det, at Enhedslisten på den her måde er imod, at markedskræfterne virker og derved sikrer vores børn den bedste form for pleje, de kan få?
Helena Artmann Andresen (LA), 2023-11-21:
Man vil have så få private daginstitutioner som muligt.
Jeg skal bare lige være sikker: Mener Enhedslisten, at Enhedslisten ved bedre end de forældre, som vælger en privat daginstitution til deres børn i stedet for en offentlig?
Og så bliver der talt om udhuling.
Nu kan jeg så høre på Enhedslistens ordfører, at man ikke ønsker at lukke de private daginstitutioner, og det er da altid noget, men I ønsker, at der skal være så få som muligt.
Hvad er det, Enhedslisten vil gøre for at få så få private daginstitutioner som muligt?
For det er jeg lidt bekymret for.
Lars Boje Mathiesen (UFG), 2023-11-21:
Det er som at se Venstres liberale historik flyve ud af vinduet.
Jeg vil godt tillade mig at citere ordføreren for nogle kloge ord i 2019: Det er kommunerne, som har ansvaret for daginstitutionerne.
Vi er nervøse for, at bestemte normeringer dikteret fra Christiansborg vil ødelægge mulighederne for, at daginstitutionslederne selv kan gøre, hvad de mener er bedst for at få ugen til at hænge sammen.
Det er præcis det, man gør her.
Man går ind fra politisk side og siger fra centralt hold, at så ved vi bedre.
Jeg synes, at fru Anni Matthiesen i 2023 skulle lytte til fru Anni Matthiesen fra 2019, for hun havde altså fat i den lange ende dengang.
Anne Hegelund (EL), 2023-11-21:
Altså, vi synes, det er et problem, hvis der bliver kanaliseret skattepenge fra de offentlige daginstitutioner over i de private daginstitutioner, hvilket medfører en udhuling af den pædagogiske kvalitet i de offentlige daginstitutioner, som er det, man betaler sine skattepenge for at være sikker på at man kan få.
Men jeg vil faktisk lige i forhold til det her sige, at vi faktisk også synes, at det ikke er ordentligt over for de private daginstitutioner, at man stiller nogle krav, som de ikke har mulighed for at leve op til, og at de står med den her risiko for at blive lukket, hvis de så ikke lever op til nogle krav, de ikke helt kan vide hvad er, i forhold til det her med at ramme gennemsnittet.
Så selv om vi synes, der skal være så få private daginstitutioner som overhovedet muligt, synes vi ikke, det her er en ordentlig måde at få dem lukket på.
Så må man i stedet for sørge for at få lukket det her hul i lovgivningen, som betyder, at de kan trække profit ud.
Karina Adsbøl (DD), 2023-11-21:
Tak for det, formand.
Hvor er der en voksen?
det er ikke muligt at få øje på hver enkelt barns behov, situation og muligheder.
Men alle børn har ret til at blive bemærket – også dem der ikke råber højt.«
Jeg tror også, vi alle sammen husker »Daginstitutioner bag facaden«, som TV 2 viste.
Jeg tror, det rystede rigtig mange.
Det er vigtigt, at man kan aflevere sine børn trygt og uden at have ondt i maven, og sådan er det desværre ikke alle steder i dag.
Det er selvfølgelig langtfra godt nok, og derfor er det her også et utrolig vigtigt område for alle politikere, ikke kun nationalt, men bestemt også lokalt ude i byrådene.
Danmark vil mangle mere end 13.000 pædagoger i 2030.
Det viser en analyse fra DAMVAD Analytics lavet for Danske Professionshøjskoler.
Den viser netop, at der vil mangle 13.700 pædagoger i 2030.
Samtidig kan vi også se, at rekrutteringskrisen i landets daginstitutioner er alarmerende, og pædagogmanglen er meget bekymrende og også noget, vi skal være yderst opmærksomme på.
Det er en kritisk udvikling.
Jeg synes jo ikke, at vi skal pålægge noget lovgivning herindefra, som der ikke er mulighed for at følge, så derfor kan vi egentlig godt se, at det her kommende lovkrav jo ikke vil give nogen mening, når man ikke har mulighed for at efterleve det.
Så i Danmarksdemokraterne ser vi positivt på forslaget.
Vi har selvfølgelig nok nogle spørgsmål under udvalgsbehandlingen, også i forhold til hele området, men jeg tænker, at noget af det, der også er vigtigt – og jeg ved godt, det hører under en anden ressortminister – jo i hvert fald også er at få en diskussion i forhold til hele manglen på pædagoger, og i forhold til hvad vi skal gøre ved pædagoguddannelsen.
Men der kommer nok en anden minister, som indkalder til nogle forhandlinger på det område.
Tak for ordet.
Rasmus Lund-Nielsen (M), 2023-11-21:
Det er ganske få år siden, at et flertal i Folketinget sikrede en aftale om minimumsnormeringer i daginstitutioner med virkning fra den 1. januar 2024.
Aftalen betød, at der skal være én voksen til tre børn i vuggestuerne og én voksen til seks børn i børnehaverne.
Jeg mener, det er vigtigt, at jeg som far kan aflevere min 3-årige søn i børnehaven og vide, at der er tilstrækkeligt med voksne til at sikre ham en god dag, og jeg ser det som en central del af vores samfundskontrakt og i virkeligheden også en afgørende forudsætning for et godt velfærdssamfund, at jeg netop på den måde med god samvittighed kan tage på arbejde og vide, at man tager sig godt af ham.
Det betyder også, at vi kan have længere ferier i Danmark, og at vi kan have kortere arbejdsdage, end de har i mange andre lande, fordi begge forældre kan være på arbejdsmarkedet med god samvittighed, og det forudsætter naturligvis ordentlige vilkår i vores daginstitutioner.
Som nævnt har aftalen om minimumsnormeringer i daginstitutioner virkning fra årsskiftet, men som allerede nævnt af nogle andre ordførere kan det konstateres, at der er udfordringer med implementeringen af det her kommende lovkrav for private institutioner.
Det skyldes, at de ikke har mulighed for at have de tilgrundliggende data på plads i tide, og det betyder i praksis, at de i en privatinstitution ikke vil vide, hvad det er for et normeringskrav, som de skal efterleve fra den 1. januar 2024.
Lovforslaget, L 78, som vi behandler i dag,
handler derfor om at ophæve det her krav for privatinstitutionerne, indtil en administrerbar opgørelsesmetode over den tilgrundliggende data er på plads, hvilket forventes at være fra den 1. januar 2025.
Det er et forslag, som Moderaterne støtter.
Tak for ordet.
Jacob Mark (SF), 2023-11-21:
Jeg vil gøre det kort: SF bakker op om forslaget her.
I bund og grund er det jo en dejlig dag
, og selv om det her forslag jo er lidt irriterende, fordi det handler om noget, som vi blandt børneordførerne og regeringen ikke helt har haft styr på, da vi lavede loven, hvad der så gør, at vi nu lige må tage en runde mere om det for at få det til at fungere ude i kommunerne og blandt de private institutioner, så er nyheden, der ligger gemt i lovforslaget, jo, at der kommer flere penge ud til børnene.
Det skulle de kunne mærke i de selvejende daginstitutioner, det skulle de kunne mærke i de kommunale daginstitutioner, og det skulle de kunne mærke i de private daginstitutioner, og SF står fuldstændig ved og mener, at der i alle institutioner i det her land skal være minimumsnormeringer, og det er ikke et ideal.
Nej, og det er derfor, det hedder en minimumsnormering.
For vi har som Christiansborg sat en ramme, der handler om, at det er det minimum, der skal være, for at vi er sikre på, at der er uddannede voksne nok om børnene.
Så det skal vi have styr på.
Det er ministerens forventning, og den stoler jeg på, og derfor bakker SF op om forslaget.
I bund og grund handler det her jo bare om, at da vi for nogle år siden var nogle partier, der kæmpede for at finde flere penge til daginstitutionsområdet for at sikre, at der var minimumsnormeringer i daginstitutionerne, så ville vi egentlig også gerne give dem til de private institutioner, selv om de godt kan lide at være for sig selv.
Det krav, som vi så til gengæld ville stille, var, at de skulle gøre ligesom de offentlige institutioner og sikre minimumsnormeringer.
På den måde kunne vi jo sørge for, at pengene kom ud at arbejde for børnene.
Ordføreren siger, at Liberal Alliance ikke bare sådan lige ville finde de 1,6 mia. kr., som vi fandt til daginstitutionsområdet, uden at vide, hvad der virker.
Det må man da måle først, eller det må man da teste eller forske i først, men hvordan skal man gøre det, når man ikke har indført det endnu?
Og hvordan skal man gøre det uden at skabe mere bureaukrati, hvilket ordføreren heller ikke vil have?
Lars Boje Mathiesen (UFG), 2023-11-21:
Jeg forstår godt, at Venstre går med i regering, og at man derfor må give køb på alt, hvad der er liberalt, i partiet.
Når man er færdig med at please statsministeren i regeringen og man står frit igen, vil man så kigge på det her med frie liberale øjne?
Anni Matthiesen (V), 2023-11-21:
Tak for rosen, kan jeg så starte med at sige.
Jeg vil stadig væk sige – som jeg egentlig også svarede Liberal Alliances ordfører – at jeg er glad for, at vi sidder med i regering nu, for på den her måde har vi også en mulighed for at være med til at præge tingene inde ved bordet.
Som jeg også sagde, holder jeg øje med de her ting, og det betyder stadig væk rigtig meget for Venstre, at der er gode vilkår, også for de private daginstitutioner.
Tak for det.
Det kan jeg give håndslag på, selv om der er lidt afstand ned til ordføreren.
Og ja, jeg har jo også den holdning, at der er en grænse for, hvor meget man bare kan skrue op for forældrebetalingen, så der tror jeg vi helt enige.
Modsat har jeg også behov for at sikre, at kvaliteten også er der hos de private.
Jeg har selv arbejdet med de her ting, inden jeg blev politiker, så jeg ved også, at det en gang imellem også kan være nødvendigt, at man sikrer kvalitet, selv i private pasningsordninger.
Jeg kan sige så meget, som at Venstre og jeg selv stadig væk har frie liberale øjne.
Det er på den måde, at i forhold til at vi måske om 10 eller 15 år ikke længere sidder i regering, kan jeg jo ikke spå om, hvad vi så mener til den tid.
Jeg kan sige så meget, som at med hensyn til lovforslaget, som vi behandlede her for kort tid siden, var der også mange partier til at bakke op om en UPV, som vi så i dag vælger at fjerne.
Så nogle gange ændrer både udviklingen i samfundet sig, men for den sags skyld også holdningerne i partierne.
Men jeg bliver ved med at være liberal, kan jeg så love spørgeren.
Helena Artmann Andresen (LA), 2023-11-21:
Tak for det.
Jeg blev lidt ked af at høre din tale, for jeg synes tit, at man i de her debatter om det offentlige og det private gør de private til nogle onde velfærdsbaroner, men når jeg er ude at besøge dem og har møder med dem, oplever jeg dem virkelig som ildsjæle, og det er i virkeligheden ikke noget, de ønsker at trække en masse profit ud af.
Jeg synes godt nok, at man taler lidt ned til de private, og det gør mig lidt ked af det for at være helt ærlig, for de gør et kæmpe stykke arbejde, og jeg synes, det er godt, at man kan have et alternativ til offentlige.
Jeg vil bare lige høre: Mener Enhedslisten ikke, at det er vigtigt, at vi har private institutioner, så der kommer noget konkurrence til det offentlige?
Anne Hegelund (EL), 2023-11-21:
Tak for ordet.
I Enhedslisten mener vi, at det er helt vildt vigtigt og helt afgørende, at der er høj pædagogisk kvalitet i landets daginstitutioner, at børnene får en god oplevelse med at gå i vuggestue og børnehave, og at forældre kan være helt trygge ved at aflevere dem der.
Det er også vigtigt, at pædagoger og pædagogiske assistenter kan gå på arbejde og føle, at de kan gøre deres job ordentligt og med faglig stolthed.
Derfor er vi virkelig glade for og ser det som en kæmpe sejr, at der efter nytår kommer minimumsnormeringer i alle daginstitutioner, så man ikke skal stå alene med mere end tre vuggestuebørn eller seks børnehavebørn.
Det er jo lidt træls, at ministeriet så først nu har fået øje på de her problemer, der er, med at få de private daginstitutioner til at kunne følge med og med, at de ikke rigtig har muligheden for at leve op til de her krav, der stilles.
Men for os at se kan det heller ikke du, at de bare kan køre med lavere normering end de offentlige daginstitutioner og slet ikke, når de kan trække profit ud af driften – modsat på skoleområdet, hvor man ikke kan det.
Det er et hul, vi gerne har villet lukke, også før vi rendte ind i det her problem, men nu synes vi bare, at det virker endnu mere akut, især i forhold til at man næste år skulle få penge svarende til det, man får til at sørge for minimumsnormeringer i de offentlige daginstitutioner, men uden at man skal leve op til nogen som helst krav og bare kan putte de skattepenge i lommen, som skulle være gået til børnene og til at sørge for, at der kom bedre kvalitet i dagtilbuddene, så man kunne gøre det her værdifulde pædagogiske arbejde endnu bedre derude.
Andreas Karlsen (KF), 2023-11-21:
Det synes jeg er et rigtig godt spørgsmål.
Altså, klasseloftet bakker vi jo op om, og jeg tror, at for os handler det om udmøntningen af det her forslag, i forhold til hvad det kommer til at medføre af bureaukrati, når vi ser på, hvad det egentlig er, det har af betydning for private daginstitutioner, at man stiller det her krav.
Men altså, jeg tilkendegiver, at der da er et dilemma dér.
Jacob Mark (SF), 2023-11-21:
Men vil ordføreren ikke forklare mig, hvad forskellen er på et klasseloft og en minimumsnormering?
Altså, jeg er med på, at det ene er i en daginstitution, og det andet er i en folkeskole, men i folkeskolen skal det jo sikre, at der ikke er for mange elever om én lærer, og i daginstitutionerne skal det sikre, at der ikke er for mange børn om én pædagog.
Helena Artmann Andresen (LA), 2023-11-21:
Jeg er af den overbevisning, at man godt kunne have fundet en løsning, uden at man havde behøvet at bruge skatteborgernes penge, altså 1,6 mia. kr., på det.
Man havde en ekspertgruppe, og man prøvede det i nogle forskellige daginstitutioner og kørte nogle eksperimenter.
Altså, jeg er stor tilhænger af, at pengene følger barnet.
Jeg synes bare, at her går vi ind og blander os for meget, især på det private område, og det gode ved de private er, at hvis de ikke leverer en passende kvalitet eller forældrenes ikke synes, at det er godt nok til deres barn, så går de konkurs, altså hvis de ikke har nok opbakning.
Jeg synes ikke, at minimumsnormeringerne hører til i de private daginstitutioner.
Jeg har stor tillid til de private ildsjæle, der er derude, og hvor de har lange ventelister til f.eks. børnehaver.
Nu er min tid ved at være udløbet, men det var det.